SKRIFTLIG FORESPØRGSEL E-1193/01

af Robert Goebbels (PSE) til Kommissionen

(19. april 2001)

Om: Ikke-statslige organisationers afhængighed af fællesskabsbevillinger

I december 2000 blev der i en undersøgelsesrapport om CLONG (Forbindelseskomitéen for Udviklingsngo'er i EU) udtalt tvivl om den korrekte forvaltning af de bevillinger, der var ydet af Kommissionen.

Det fremgik af samme rapport, at CLONG's tidligere aktiviteter for 85 % vedkommende var finansieret af midler fra fællesskabsbudgettet. Man kan med rette sætte spørgsmålstegn ved den grad af objektivitet, der kendetegner holdningerne i et ikke-statsligt organ, som står i et næsten fuldstændigt afhængighedsforhold til den institution, som skal betragte det med kritiske øjne.

Findes der andre organisationer i civilsamfundet (forbindelsesudvalg osv.), der modtager støtte fra Kommissionen? Hvilke? Er afhængighedsforholdet for disse organisationer lige så stort som for CLONG?

Svar afgivet på Kommissionens vegne af Michaele Schreyer

(31. juli 2001)

Det skal herved meddeles det ærede medlem, at der over del A i budgettet via forskellige poster under kapitel A-30 finansieres en række organisationer og projekter, der fremmer det europæiske civilsamfund. Kommissionen sender hvert år i slutningen af maj Parlamentet en rapport om, hvilke organisationer der finansieres i den forbindelse, og herunder bl.a. deres grad af samfinansiering. I overensstemmelse med anmærkningen til artikel A-302, A-303 og A-304 kræver Kommissionen, at disse organisationer får medfinansieret mindst 20 % af deres budget af andre kilder end EU-budgettet.

Herudover modtager en række netværk af ngo'er på EU-plan midler fra andre af EU-budgettets poster, specielt på det sociale område. Grundlaget for denne finansiering er, at mange sådanne netværk bidrager med deres erfaringer og ekspertise til udviklingen af europæiske politikker ved at sørge for, at der ved udformningen, gennemførelsen og evalueringen af disse politikker tages tilbørligt hensyn til dårligt stillede og diskriminerede gruppers synspunkter. Disse europæiske netværk har i modsætning til de nationale ikke-statslige organisationer (ngo'er) ingen andre finansieringskilder end EU-budgettet. Et bidrag fra Fællesskabet til deres driftsomkostninger er et bidrag til fremme af en effektiv socialpolitik, idet det skaber mulighed for grænseoverskridende udveksling af informationer og kendskab til den bedst mulige praksis og derved igen bidrager til udviklingen af et virkelig europæisk civilsamfund.

I henhold til Fællesskabets handlingsprogram til bekæmpelse af diskrimination 2001-2006 ydes der på grundlag af et ændringsforslag fremsat af Parlamentet (Cashman-rapporten, A5-0259/2000, ændring 67), som Kommissionen og Rådet har godkendt, et bidrag til driftsomkostningerne for europæiske netværk af ngo'er, der bekæmper diskrimination, på op til 90 % af de samlede støtteberettigede omkostninger (budgetpost B5-803). Afgørelse om tilskud til sådanne netværk træffes under hensyntagen til kvaliteten af deres arbejdsprogrammer, deres potentielle bidrag til udviklingen af politikker og deres evne til at administrere fællesskabsbevillinger. Netværk, der modtager tilskud fra EU, skal over for Kommissionen gøre detaljeret rede for bevillingernes udnyttelse og underkastes regelmæssig revision.

Også netværk af organisationer, der bekæmper social udstødelse, får tilskud til driftsomkostningerne inden for rammerne af forberedende foranstaltninger (budgetpost B3-4105).

I øvrigt indeholder Kommissionens forslag af 26. juli 2000 om ændring af finansforordningen(1) forslag til regler om ydelse af finansielt tilskud. Forslaget indeholder bl.a. principper for samfinansiering og degressivitet, der netop tager sigte på så vidt muligt at mindske støttemodtagernes afhængighed af EU-midler (artikel 1 og 2). Det skal være muligt for internationale organisationer eller organisationer, der forfølger et mål af fælles europæisk interesse, at fravige disse principper, enten i retsgrundlaget eller i budgettets anmærkninger.

Med hensyn til det ærede medlems spørgsmål om forbindelserne fremover med forbindelseskomitéen for udviklings-ngo'er i EU (CLONG), der finansieres over budgetpost B7-6000 (s. 1251 i Det Almindelige Budget for 2001), skal Kommissionen henvise til, at Parlamentet selv har anmodet om en høj samfinansiering. Parlamentets udvalg om udvikling og samarbejde fremsatte i september 2000 et ændringsforslag til 2001-budgettet gående ud på, at samfinansieringen skulle andrage 85 %, hvilket budgetudvalget tilsluttede sig. Kommissionen ønskede til gengæld - netop ud fra de grunde, det ærede medlem har fremført - at reducere samfinansieringen. Den 27. april 2001 gav Kommissionen efter en uafhængig revision og til gengæld for en forbedring af CLONG's budgetførelse afkald på en del af de beløb, CLONG skulle have tilbagebetalt. En af forudsætningerne herfor er imidlertid, at CLONG opstiller en plan med henblik på at nedbringe EU's andel af samfinansieringen af dens driftsudgifter til 70 % i 2004. Målet er at reducere CLONG's afhængighed af EU-finansiering og øge dens autonomi. Denne plan ventes fremlagt i oktober 2001.

(1) KOM(2000) 461 endelig udg.